google/wiki40b huggingface dataset:
Mytem

Mytem er innenfor mytologi en sjelden gullklump av en myte som ikke kan reduseres; det uforanderlige elementet, ikke ulikt en kulturell mem; ett som alltid kan bli delt med andre, relaterte mytemer og settes sammen på ulike måter – «sammenbuntet» i Claude Lévi-Strauss' bilde – eller sammenkoblet i mer kompliserte forhold, som et molekyl i en sammensetning. Eksempelvis deler mytene om Adonis og Osiris mange av de samme elementene, noe som kan tyde på at begge mytene har en felles kilde.
Vladimir Propp, som samlet folkeeventyr, mente at enheten av analyser var den individuelle fortelling: den felles mytem som i kontrast er ekvivalenten i myten av fonemer, morfemer, og sememer i det som strukturelle lingvister deler språket i: i den minste mulige enheter av mening innenfor et språksystem.
På 1950-tallet innlemmet Claude Lévi-Strauss for første gang denne teknikken av språkanalyser for å analysere mytekritisismen. I hans forskning på mytesystemene til primitive stammesamfunn, ut ifra en analogi fra språkstrukturen adopterte han begrepet mythème, med forfektelsen at meningssystemet innenfor mytiske ytringer er en tett parallell til et språksystem. Denne ideen er blitt til dels bestridt av Roman Jakobson som forholdt seg til at mytem er et konsept eller fonem som er uten betydning i seg selv, men dens betydning kan bli vist ved sosiologisk analyse.
CARIFTA Games 2012

Austin Sealy Award

Austin Sealy Award deles ut til den utøveren som har utmerket seg mest, enten i form av rekorder og resultater, eller prestasjonene sammenlignet med andre medaljevinnere. Anthonique Strachan ble tildelt denne prisen i 2012, etter to individuelle gullmedaljer og en på 4 x 100 meter stafett. Hun vant også denne prisen i 2011.

Surinam

Det var en pågående disputt mellom to de to surinamske tjenestemennene Robby Rijssel og Delano Landvreugd, som begge hevdet å representere Surinams friidrettsforbund (Surinamese Athletiek Bond). På grunn av uenigheten meldte begge disse på utøvere til CARIFTA Games 2012. Normalt ville begge disse lagene bli diskvalifisert, dersom arrangørene skulle fulgt regelverket, men NACAC, CACAC og den lokale arrangementskomiteen ble enige om en beslutning som var til fordel for utøverne, som var at begge lagene fikk delta, men som gjesteutøvere. De står oppført i de offisielle resultatlistene som «unattached», dvs. uten tilknytning til land, og ikke som deltaker for Surinam.  
Utøverne fikk da ikke delta i åpningsseremonien eller avslutningsseremonien, og kunne ikke vinne medalje. Det største offeret for dettevar den 15 år gamle tresteghopperen Miguel van Assen, som kom på 2.-plass i sin klasse, men som ikke fikk sølvmedalje.
Monarda oryx

Utseende

En middelsstor (vingespenn ca. 70 millimeter) brunlig svermer med forholdsvis brede, avrundede vinger. Hannens antenner er smalt fjærformede og rødbrune. Kroppen er kledt med lange, litt uryddige, gulbrune hår, dette, sammen med at vingene har mange oppstående skjell, gjør at arten virker nokså rufsete. Forvingene er spraglet i gulaktige og brune nyanser, vingeårene danner grå striper.
Bakvingene er hvite ved roten og i et samle bånd omtrent midt i vingen, ellers grå.

Levevis

Larvene lever på planter i søtpotet-slekten (Ipomoea, vindelfamilien).

Utbredelse

Arten lever i Mexico. Den er (dersom den systematiske plasseringen er korrekt) den eneste representanten for gruppen Sphingulini i Amerika.
Yuji Keigoshi

Karriere

Yuji Keigoshi startet sin profesjonelle karriere i Gamba Osaka i 1982. Han har også spilt for Verdy Kawasaki, Avispa Fukuoka og Kyoto Purple Sanga.
Fraser Point

Fraser Point er et nes mellom Marr Bay og Mackintosh Cove på nordkysten av Laurie Island i Sør-Orknøyene. Det ble kartlagt av Scotia-ekspedisjonen i 1903 og i 1912–13 av kaptein Petter Sørlle. Det ble kartlagt på nytt i 1933 av mannskapet på Discovery Investigations ombord på RRS «Discovery II» som ga det navn etter Francis C. Fraser.
Abildsø

Abildsø er et boligstrøk i det sydøstlige Oslo, mellom Østensjøvannet og E6. Abildsø ligger i Bydel Østensjø, og tilhørte Bydel Manglerud før bydelsreformen i 2003.
Abildsø ligger syd for Manglerud og Ryen, øst for Lambertseter, nord for Langerud og vest for Østensjøvannet og Bøler.
Strøket har tatt navnet sitt fra Abildsø gård, som fortsatt er bevart. Navnet kommer egentlig fra gammelnorsk Apaldasin – «enga der det gror villepler». Området ble bygd ut med småhus som hovedsakelig arbeidsfolk fra Oslo satte opp på tomter som var utparsellert fra gårdene i området. Mange av husene ble oppført ved selvbygging fra ca 1900, og etter hvert forandret strøket karakter fra et arbeiderstrøk til et veletablert villaområde. 
Hovedveien gjennom Abildsø er Enebakkveien, langs denne ligger blant annet Abildsø skole.
Abildsø betjenes av busslinjene 70 (Rådhuset – Skullerud), 73 (Bjørndal – Jernbanetorget), 78A,78B (Østensjø ring), 79 (Holmlia stasjon – Grorud).
Smak (partikkelfysikk)

Smak (engelsk flavour eller flavor) eller arom er et kvantetall innen partikkelfysikken, som gjelder en elementærpartikkels svake vekselvirkning. Begrepet brukes for å betegne seks typer kvarker (opp, ned, sjarm, sær, topp og bunn) eller tre typer leptoner (elektron, myon og tauon pluss tilhørende nøytrinoer).
I den elektrosvake teorien er denne symmetrien av gaugetype og aromforandrende prosesser eksisterer. I kvantekromodynamikken, å andre siden, er arom en global symmetri, det vil si en symmetri som gjelder for alle punkter i den romtiden som beaktes, i motsetning til en lokal symmetri som bare gjelder for en åpen delmengde av punkter.
Betahenfall er en aromforandrende prosess blant atomkjerner, hvor for eksempel en nedkvark i et nøytron gjennom svak vekselvirkning går over i en oppkvark slik at hadronet blir et proton.
Bremanger

Geografi

Bremanger kommune blir til vanlig delt inn i en indre og en ytre del. Den ytre delen består hovedsakelig av øyene Bremangerlandet og Frøya, mens den indre delen består av kommunens fastlandsområde. I dag er Bremangerlandet og resten av kommunen knyttet sammen via den undersjøiske Skatestraumtunnelen, til daglig kalt fastlandsforbindelsen. Bremanger kommune er delt mellom Nordfjord og Sunnfjord.

Tusenårssted

Kommunens tusenårssted er Gloføyke i Skatestraumen. I nyere tid er det funnet flere boplasser her, som vise rat sundet har vært et viktig senter i steinalderen. Funnene viser blant annet at folket som bodde her har hatt handelskontakt med områdene ved Østersjøen/Baltikum. Boplassen på Gloføyke ble derfor kommunens tusenårssted, og det er satt opp informasjonstavler her om boplassane.
Se også NrK.no
Jenny Braatens plass (Oslo)

Jenny Braatens plass er en plass like ovafor Carl Berners plass i bydel Grünerløkka i Oslo. Plassen avgrenses av Rosenhoffgata, Trondheimsveien og Sinsenveien.
Plassen er oppkalt etter kunstneren Jenny Braaten, som blant annet arbeidde hos gullsmedfirmaet David-Andersen som designer og emaljør.
Plassnavnet blei vedtatt av Grünerløkka bydelsutvalg 14. april 2011 som del av en pakke for å øke antall veier oppkalt etter kvinner.
Aftenposten Junior

Aftenposten Junior er en riksdekkende avis for barn i skolealder og utgis av Aftenposten. Avisen utkommer en gang i uken. Avisen deler redaksjonslokaler med moderavisen Aftenposten, men Aftenposten Junior har en egen redaktør og egen redaksjon. 
Målet var å gi barn en større forståelse av verden rundt seg, og å gi voksne et verktøy til å lære barn om det som skjer i verden.
I forkant av lanseringen bestilte Aftenposten en rapport fra analysebyrået Retriever Norge. Oppdraget var å avdekke hvordan og hvor ofte norske nyhetsmedier omtaler barn. Undersøkelsen viste at den daglige dekningen som omhandlet barn lå på 5-10 prosent. Av disse sakene kom barn til orde i 4 av 10 saker. Undersøkelsen viste også at fire av ti saker hadde et negativt sakskompleks, og at barn ble fremstilt som et offer i 1 av 4 saker.

Mottagelse

Etter lanseringen av Aftenposten Junior var det flere som så avisen i sammenheng med at barns rolle i samfunnet er satt mer på dagsordenen de siste årene. Kjetil Walgermo, kommentator i Vårt Land, pekte på tendensen om at stadig flere aktører satser på barn og barnekultur og med det «tek barn på alvor». «[Aftenposten Junior] skaper ungt fundament for demokratiet». Et lignende syn om barns plass i samfunnet ble også fremsatt av daværende barneombud Reidar Hjermann til avisen Dag og Tid. Hjermann mente at barn skal ha muligheten til å delta i samfunnet, og «for å kunne ta del må barn få informasjon».
I 2013 vant Aftenposten Junior Flyktninghjelpens Perspektivpris for sin utenriksdekning, med begrunnelse om at de utvider barns kunnskaper og perspektiver om de globale forholdene i verden.
Langset (Saltdal)

Langset er en grunnkrets i delområdet Nedre Saltdal i Saltdal kommune i Salten i Nordland. Kretsen befinner seg nord for Rognan og Saksenvik, og sør for Setså, på østsiden av Saltenfjorden. E6 og Nordlandsbanen går gjennom grunnkretsen.
Under andre verdenskrig ble blodveien bygget gjennom området. Dette var en ny parsell av Riksvei 50 mellom Rognan og Langset, der det før krigen var fergesamband.
Eumacronota

Utseende

Middelsstore (ca. 20 millimeter), avlange gullbasser. Grunnfargen er mer eller mindre metallisk grønn, men de har påfallende tegninger i rødt og hvitt.

Utbredelse

Alle tre artene lever på Sumatra.
Reinlender

Reinlender er en av de vanligste pardansene i gammeldans. Det norske navnet tyder på at den kom hit fra Rhinland. Den er i slekt med dansen schottische, og også kjent som tysk polka. I Sverige heter den schottis, noe som tyder på at nabofolket trodde at den kom fra Skottland.
Reinlenderen var antakelig kjent mange steder i Europa, og spredte seg på 1800-tallet fra dansesalonger i Paris til å bli en motedans også i Nord-Europa mot slutten av århundret.

Musikken

Reinlenderen går i 2/4 eller 4/4 takt, i rolig tempo. Som regel har den to åttetakters repriser.
«Musevisa» er et typisk eksempel på en reinlendermelodi.
Golf under Sentralamerikanske og karibiske leker 1938

Golf under Sentralamerikanske og karibiske leker 1938. Golf var en av flere sporter i de fjerde sentralamerikanske og karibiske leker som ble arrangert i Panama by i Panama i perioden 5. til 24. februar 1938. Det var andre gangen som golf var med i de sentralamerikanske og karibiske leker. De var individuelle- og parkonkurranser for menn.
Hauk (politikk)

En hauk er et begrep innen politikken om personer som fører en aggressiv politikk, gjerne utenrikspolitikk. Dette inkluderer personer som foretrekker å støtte krigføring i en debatt om en bør gå til krig, eller en fortsettelse eller forlenging av krigen. En «hauk» kan òg være en som forfølger en hard og ikkeforhandlingsvennlig politikk.
«Hauker» er innen politikken det motsatte av «duer». Begrepene er en analogi hentet fra dyreverden, og de to fuglene med samme navn: hauker er predatorer som angriper og spiser andre dyr, mens duer historisk sett har blitt ansett som et fredssymbol.
Innen amerikansk politikk kalles sosialliberale politikere som støtter krigføring for liberal hawk («liberal hauk); dette begrepet har blant annet blitt brukt om Hillary Clinton.
Nøytrofil granulocytt

Nøytrofile granulocytter (ofte omtalt som bare nøytrofiler) utgjør 60% av alle leukocytter (hvite blodceller) og er en viktig komponent i det uspesifikke immunforsvaret. Den har som viktigste oppgaven (akkurat som monocytter og eosinofiler) som fagocytter å eliminere patogener som bakterier og visse sopper. Nøytrofilen har en rekke system for dette formålet og er dermed en celletype som også er potensielt farlig uten en streng regulering. De eter opp, fagocytterer, det som kommer i veien, eksempelvis rester fra egne døde celler. De dreper med aggressive væsker som finnes i vesikkelen. De holder først og fremst til ute i vevet og histamin lokker dem til seg i store mengder. Foruten den biokjemiske reguleringen har nøytrofilet en kort levetid (timer), noe som kan betraktes som et beskyttende tiltak for å begrense deres skadevirkninger. Den gulhvite væsken som oppstår ved sårlegingen består for en stor del av døde nøytrofiler.
Nøytrofiler dannes i beinmargen fra samme celle-linje som makrofager. Nøytrofiler bruker til og med samme mekanismer som makrofager for å eliminere bakterier.
Taekwondo under Asialekene 2006

Taekwondo under Asialekene 2006. Taekwondo var en av flere sporter under Asialekene 2006 i Doha i Qatar. Konkurransene ble avviklet i perioden 7. til 10. desember 2006. Det ble konkurrert i åtte klasser for menn og åtte for kvinner. Alle tapende semifinalister fikk bronsemedaljer. 211 utøvere fra tjueseks nasjoner deltok og Sør-Korea ble beste nasjon med ni gullmedaljer foran Kina med tre.
Eliteserien i volleyball for menn

Eliteserien i volleyball for menn er den øverste divisjonen for norsk volleyball for herrer i Norge. Fra sesongen 2013-2014 har den navnet Mizunoligaen.
Twin Peaks – Fire Walk with Me

Handling

Filmen begynner med at FBI etterforsker drapet på en ung prostituert i en småby i delstaten Washington. Et spesialteam innen FBI med telepatiske evner sanser at morderen kommer til å drepe en annen tenåringsjente i nær fremtid. Derfra flyttes handlingen til småbyen Twin Peaks, hvor  tenåringsjenta Laura Palmer bor. Hun lever et tilsynelatende sorgløst liv, men sliter i virkeligheten med meget mørke hemmeligheter. Hun roter seg inn i et belastet miljø og blir til slutt brutalt drept.

Om filmen

Filmen ble forholdsvis godt mottatt av europeiske anmeldere, mens anmelderne i USA var negative. 
Den ble ingen suksess hos publikum, blant annet så ble den buet av publikum Cannes. Dette bidro til å legge planene om en ny TV-sesong død for mange år fremover.
Urdi

Urdi (eller Urdihuset), Michael Krohns gate 62, er et praktbygg på Gyldenpris like utenfor Bergen sentrum. Urdi regnes blant de beste eksemplene på senempire. Arkitekten bak huset er ukjent, men det antaes at det kan ha vært stadskonduktør Ole Peter Riis Høegh, som arbeidet i byen i perioden 1834–1848. Urdi ble fredet i 1927.

Bygningen

Urdi har en grunnflate på 250m², men kun én full etasje under et enkelt valmtak. På forsiden, som vender mot nordøst, finner man en utstikkende bygningsdel med tempelgavl som hviler på fire søyler med doriske kapiteler. Den delen av veggen som ligger under det utstikkende taket er trukket tilbake i forhold til den øvrige nordøst-veggen, slik at her dannes et større område under gavlen, hvor man kan sitte, delvis beskyttet mot vær og vind, og ha utsikt over byen og de østlige Byfjellene. I tillegg danner den tilbaketrukne veggen et skygget område som skaper kontrast mot søylene.
På den tilbaketrukne veggen under gavlen finnes en dør som fører en inn til den såkalte Havestuen. Dette navnet kommer av at området foran huset er å betrakte som husets have, og den nevnte døren er da havedøren, ikke hovedinngangsdøren. På hver side av Havestuen finner man ytterligere stuer. Disse tre rommene utgjør Urdis forside, og omtrent halve byggets grunnflate.
Den bakre halvdelen rommer en gang (med hovedinngangsdøren midt på husets bakside) og en forstue, foruten kjøkken og soveværelser. Soveværelsene er oppsiktsvekkende små i forhold til oppholdsrommene, hvilket antaes å ha sammenheng med at representasjonsoppgaver stod sentralt i husets tiltenkte funksjon.

Husets historie

Huset fikk navnet i 1895, da Olav Rusti og den tyskfødte konen Frida Hoeck Rusti kjøpte det. Det het da Uren, men Rusti, som var aktiv i Vestmannalaget, forandret navnet til Urdi. Olav døde i 1920, mens Frida flyttet ut under andre verdenskrig på grunn av nærheten til Marineholmen. I 1956 solgte enkefru Rusti bygningen for en symbolsk sum til Kunstnersamfundet i Bergen og Bildende Kunstneres Forening i Bergen. I 1991 kjøpte Bergen parapsykologiske forening bygningen.
Huset ble i ekteparet Rustis eie brukt som samlingssted for byens musikere og kunstnere. I 1896 var bygningen åsted for den første Landskappleiken på hardingfele, hvor blant andre Edvard Grieg var tilstede.
I moderne tid har Urdi mistet mye av sin fornemhet ved at plasseringen, som opprinnelig var landlig og isolert, er blitt dominert av bilveien som i 1915 ble anlagt like foran bygningen, og ved at området er blitt bebygget med nyere bolighus som rager langt høyere enn Urdi med sin ene etasje. I tillegg har fremveksten av småindustri nedenfor Michael Krohns gate, langs Puddefjorden, bidratt til å forandre områdets særpreg.
Idag har imidlertid Janne Gullaksen klart å gjenopprette Urdis tilknytning til kunsten ved å bruke huset som atelier og galleri. Her driver hun også opplæring innen malerkunst og selger kunstnermateriell. I tillegg har hun laget en liten kafé i bygningen.
Coloradobille

Utseende

Coloradobille er mellom 9 og 11 mm lang, med karakteristisk striper i gult og svart på dekkvingene. Hode og halsskjold (pronotum) er orange med flere svarte små flekker. Scutellumet er svart på farge. Kroppen er oval som bladbillene ofte er. Beina er flekket i både gulbrunt og svart.
Larven er rødoransje med svarte flekker.

Levevis

Både larvene og de voksne (imago) billene lever av å spise blad på næringsplanten.
Coloradobille tilhører gruppen av insekter med fullstendig forvandling (holometabole insekter), som gjennomgår en metamorfose i løpet av utviklingen. Larvene er radikalt forskjellige fra de voksne i levevis og i kroppsbygning. Mellom larvestadiet og det voksne stadiet er et puppestadie, en hvileperiode, der billens indre og ytre organer endres.

Skadedyr

Coloradobille er regnet som et alvorlig skadedyr på poteter. Den stammer opprinnelig fra Nord-Amerika og levde der på ville søtvier-arter. Etter at den ble innført til Europa, spredte den seg raskt og ble et fryktet skadedyr i potetavlinger.
Den har aldri klart å etablere seg i Norge, men det dukker opp enkeltindivider fra tid til annen. Den kan gjøre meget stor skade på poteter lenger sør i Europa. Skulle klimaet bli varmere, er det fare for at den kan bli et alvorlig skadedyr også i Norge, på øst- og sørlandet og i Rogaland. Den som finner coloradobille i Norge har plikt til å melde fra om dette til Mattilsynet.
Knekt (album)

Knekt er et musikkalbum med Christine Dancke, utgitt i 2003. Dette er hennes første og hittil siste plate som soloartist.
Thomas Thomasen Bisp

Thomas Thomasen Bisp (født 1780, død 22. juli 1822) var den siste forbryter som ble henrettet i Hjørring i Nordjylland.

Historie

Thomas var i Sønder Øksne blitt gift med Maren Justdatter omkring 1804. De fikk fem barn sammen, og levde i 16 år i et tilsyneladende harmonisk ekteskap. I 1817 fikk de en ny tjenestepike på gården, den 24-årige Ane Margrethe Christensdatter. Thomas' øyne falt på tjenestepiken, og de innledet et forhold. For at de to skulle kunne gifte seg, anskaffet Thomas i 1821 rottekrutt (rottegift), som han strødde ut på en brødskive, smurte smør over og ga til sin kone, som døde få dager senere. 
For sin udåd ble Thomas dømt til å bli henrettet, først ved å bli knepet med glødende tenger tre ganger, dernest til å få sin høyre hånd avhugget, for til sist å bli halshugget og lagt på hjul og steile. Han ble dog benådet av kongen, som mente at knipningene og håndavhuggingen ikke var nødvendig.  
Thomas' legeme forsvant fra retterstedet natten mellom 23. og 24. juli. Antagelig ble det fjernet av slektninger for å unngå den vanærende ustilling på hjul og steile. 
Tjenestepiken Ana Margrethe ble dømt til livsvarig tukthusarbeide i Viborg tukthus, men ble etter 17 år benådet av kong Frederik VI. Først fødte hun dog en datter, hvis far hun  utla til å være Thomas.
I forbindelse med veiarbeide i år 1900, ble Thomas Thomasen Bisps skjelett med en nagle igjennom kranriet funnet, og det har siden befunnet seg på Vendsyssel Historiske Museum.
Adaptive Server Enterprise

SAP ASE (Adaptive Server Enterprise), opprinnelig kjent som Sybase SQL Server, og også kjent som Sybase DB eller ASE, er en databasetjener som følger relasjonsmodellen. Produktet ble tidligere utviklet av Sybase Corporation, før de ble en del av SAP AG. ASE er hovedsakelig brukt på operativsystemet Unix, men er også tilgjengelig for Microsoft Windows.
Første versjon ble lansert 23. mai 1980.
8½ (Plan 9)

8½ er et vindussystem for det distribuerte operativsystemet Plan 9 fra Bell Laboratories. Det er utviklet av Rob Pike. Ifølge dokumentasjonen er systemet svært lite fancy innen grafikk, baserer seg på et fastsatt brukergrensesnitt og en mus med tre knapper. Liksom tilfellet er med det meste av operativsystemet Plan 9, går mange operasjoner ut på å lese og skrive til spesielle filer.
På grunn av begrensningene ved dets uvanlige implementasjon, har 8½ blitt erstattet av Rio i de siste versjoner av Plan 9.
Today (NBC)

Today er et amerikansk talkshow og aktualitetsprogram som har gått daglig på NBC siden 1952. Programmet sendes om morgenen og gikk første gang 14. januar 1952. Programmet er verdens eldste "frokostprogram", og er forløperen til tilsvarende programmer verden over. Programmet sendes fra NBCs studio på Rockefeller Center, Manhattan, New York.
I ukedagene ledes programmets to første timer av Hoda Kotb og Savannah Guthrie. Værmelder er Al Roker, og nyhetsanker er Natalie Morales. Disse to leder også programmets tredje time. Den fjerde og siste timen ledes av Hoda Kotb og Kathie Lee Gifford. I helgene ledes programmet av Lester Holt og Jenna Wolfe.
Programmet ble skapt av Sylvester Weaver, far til skuespilleren Sigourney Weaver.
REKO-ring

REKO-ring er en lokal gruppe av forbrukere og matprodusenter som handler i en enkel modell. REKO står for Rejäl Konsumtion, på norsk «Rettferdig Konsum».

Historie

Modellen stammer fra Österbotten sommeren 2013. Thomas Snellman ble kjent med den franske Amap-modellen (d.e. association pour le maintien d'une agriculture de proximité), og videreutviklet konseptet i Finland. REKO-modellen startet 6. juni 2013 i Jakobstad. Nå selger denne modellen lokale matvarer i alle Finlands provinser. I september 2018 var mer enn 200 aktive REKO-grupper i Finland, med 340 000 medlemmer tilsammen, og flere enn 100 grupper i Sverige, med 210 000 medlemmer tilsammen.

Norge

I november 2017 startet også de første REKO-ringene i Norge. Per november 2018 var det omlag 40 aktive ringer i Norge med totalt 100 000 kunder.

Virkemåte

REKO fungerer som et matfellesskap for et begrenset geografisk område. Bestilling og markedsføring skjer i lukkede Facebook-grupper som alle kan bli med i. I REKO-modellen møtes matprodusenter og kjøpere til en avtalt tid, og forbrukeren kan kjøpe maten direkte fra produsenten uten mellomledd. Gruppen vil møte hver eller annen hver uke på et avtalt sted, vanligvis en halv time eller en time om gangen, der maten bli utlevert. Det er ikke noe salg på nettstedet, men alt salg er allerede avtalt i Facebook-gruppen. Ved utleveringen betaler forbrukeren sitt produkt direkte til produsenten. I praksis forteller den lokale matprodusenten om tilbudet sitt på Facebook-veggen og åpner muligheten til å bestille produkter. Forbrukeren kommenterer hvilket kvantum han ønsker, og godtar å plukke opp produktene til angitt pris.

Fordeler

Forbrukeren får frisk, billig og ren mat av kjent opprinnelse. Metoden fremmer et bærekraftig forbruk, lokal produksjon som tar hensyn til miljøet, og reduserer reklame, unødvendig emballasje og transport. Handelen mellom produsent og forbruker fungerer uten mellommenn, fordi møtet og kontakt ansikt til ansikt er en viktig del av aktiviteten. Produsenter kan møte kundene sine og motta direkte tilbakemelding og utviklingsidéer fra dem, og forbrukerne har mulighet til å møte produsenten og spørre direkte om produksjon og produksjonsforhold.